35. schôdza NR SR - 9.deň - A. dopoludnia
Dátum: 2025-06-10
Poslanec: Kišš, Štefan (PS)
Druh vystúpenia: Vystúpenie v rozprave

14-2 No a okrem toho, samozrejme, daňový bonus, chystáte sa aj na prídavky, zvýšili ste zdravotné odvody a ešte by sa dalo aj chvíľu pokračovať. No a potom ešte, mimochodom, medzičasom Európska komisia vydala správu, tzv. country report, čo je taká dlhšia správa v súvislosti s európskym semestrom, ktorá reaguje na, reaguje na túto správu o úpadku, ktorú každá krajina vydá, potom ten európsky semester prebieha tak, že Komisia vydá svoju správu a vydáva aj odporúčania, tzv. country specific recommendations. No a ja sa týmto správam venujem už dlhšie, s pánom Karasom sme tu mali v piatok takú výmenu, pán Karas, ja som ako úradník, ako kariérny úradník, tak ako tisíce iných ľudí pracoval na ministerstve za minulej vlády, aj za vlád SMER-u. A moja práca do veľkej miery bola o týchto európskych reportoch a chodil som do Bruselu vlastne negociovať, ako tie, na tej pracovnej úrovni, ako tie odporúčania vyzerajú, diskutovali sme o našich pripomienkach o týchto správach. No a chcem vám povedať jednu vec, že ja som si teda túto správu prečítal, ktorá vyšla minulý týždeň, a takúto nádielku si za tých 20 rokov, ktorú dostalo Slovensko, nepamätám. Tam sú mnohé, mnohé veľmi, veľmi zásadné tvrdenia od tej Európskej komisie, na ktorú, o ktorej teda rozprávate, akí ste vy suverénni, ale keď príde na lámanie chleba, tak, samozrejme, potom, potom vždycky sklopíte uši, pretože, pretože rozumiete tomu, že nám posiela peniaze, takže, takže vždy potom ste, len poslušne súhlasíte s tým, s tým, čo hovorí Európska únia. Ale táto správa má teda veľmi, veľmi zásadné tvrdenia a ja by som rád počul od pána ministra a členov vlády, čo na ňu hovoríte. A napríklad v súvislosti s dépeháčkou hovorí, že: „Tieto zvýšenia predstavujú riziko zaťaženia spotreby a zníženie motivácie investovať. Vyššie dane navyše majú inflačný účinok a vedú k ďalšiemu zhoršovaniu konkurencieschopnosti." Neskôr ešte Európska komisia trošku pritvrdila, dostanem sa k tomu neskôr. No a toto všetko je o úpadku za tento rok, alebo teda posledný rok, odkedy, odkedy je tu štvrtá vláda Roberta Fica. Ale za, keby sme si zosumarizovali pokrok za 14 rokov, ktorý vládnete dokopy vo všetkých štyroch vládach, tak je tu ešte iná tisícka mesačne, a síce, keby sme mali priemernú pobaltskú vládu, tak priemerný plat rodiny s dvoma deťmi mohol byť o tisíc eur mesačne v čistom viac. Keď si vezmete, že dnes je hrubá mzda 1 500, že povedzme že niečo tisíc, niečo tisíc plus, keď k tomu ešte prirátame sociálne dávky, tak povedzme, že priemerná domácnosť dostáva niekde medzi dvoma-troma tisíckami, tak mohli mať, mohli mať o jednu celú tisícku, teda minimálne o tretinu až polovicu viac, ako majú dnes, keby sme mali priemernú pobaltskú vládu a nie vládu Roberta Fica. Pamätáte sa na sľub Dzurindov o dvojnásobných platoch? Potom sa viedla, aj vedie stále polemika, či to doručil, nedoručil, diskutuje sa o tom. No môžem vám povedať, že Robert Fico doručil polovičné platy za svojich 14 rokov hospodárenia a vládnutia. Aký pokrok ste priniesli podnikateľom a živnostníkom? No v prvom rade, samozrejme, nič nové, priniesli ste hlúpu transakčnú daň a týmto ničíte malé firmy a odrádzate nových podnikateľov. Pán minister, aj pán Andrej Danko pochopil, že aká je toto do neba volajúca hlúposť a inicioval to, o čom sme tuná minulý, minulý týždeň hlasovali. A viete, sú rôzne zlé politiky, ktoré ste už jednak zaviedli a ktoré nezodpovedné krajiny a populisti zavádzajú, príklad, vyššie dane z práce, zdravotné odvody sme tu mali, alebo znížite odvody do II. piliera, čím znižujete budúce príjmy slovenských občanov. Ale táto transakčná daň je unikátna, pretože na takýto nápad ešte neprišiel nikto okrem Maďarov a viete, za posledných tých 15 rokov nás predbehli v ekonomickej prosperite vlastne už všetky krajiny, ktoré boli vtedy za nami okrem jednej, viete ktorej? Maďarska. No a ja sa stále nestačím čudovať, že toto ste, toto ste vlastne zaviedli aj so všetkým staffom, ktorý na ministerstve máte. Mňa by fakt zaujímalo, že čo vám, čo vám vaši kolegovia povedali. Čo vám povedali štátni? Či len servilne prikyvovali, že teda je to dobrý nápad, lebo prinesie nejaké peniaze, ktoré sú, samozrejme, otázne, alebo čo vám povedali vaši kolegovia z IFP? Opýtali ste sa vôbec? Pretože ja si neviem vysvetliť, ako takéto niečo ste naozaj mohli s čistým svedomím zaviesť. No a teda ono celé sa to udialo tak, že to bol nápad ministra, ministra financií, resp. po stretnutí s maďarským ministrom prišiel s touto iniciatívou. Takže dve krajiny, krajiny stagnácie a úpadku, majú túto transakčnú daň. A viete, pán minister, s takouto reputáciou sa chcete uchádzať o guvernéra alebo viceguvernéra NBS. No Boh ochraňuj NBS, ak takto budete manažovať túto inštitúciu. A nad rámec transakčnej dane teda ste podnikateľom priniesli úplný chaos v systéme DPH. Absurdnosti, ako rôzne sadzby jedla podľa toho, či sú na tanieri, alebo si ich zoberiete so sebou, alebo taký pokrok v daňových únikoch. Neexistuje žiadna stratégia lepšieho výberu. Pamätám si jednu tlačovku, na ktorej ste prezentovali, že teda máte nejakú stratégiu, akurát dokument som dodnes žiadny nevidel, opravte ma, ak nejaký existuje, ale proste som ho nenašiel nikde. Akurát ste povedali, že predstavujete QR kód. Takže QR kód pre podnikateľov je vaša daňová stratégia. No a výsledkom manažmentu daní je, že dnes, a to už vieme povedať na dátach, ktoré sú dostupné, aj keď nie je ich veľa, že výber všetkých daní v skutočnosti klesá. Vy odmietate naše návrhy na elektronické daňové priznania, na antibyrokratické balíčky, niekoľkokrát sme ich tuná predstavili ako poslanecké návrhy, nikdy neboli prijaté. No a kto bude asi chcieť investovať v takejto krajine s takýmto podnikateľským prostredím, daňami, odvodmi a byrokraciou, ktorú Slovensko ponúka? No nikto. A možno ešte, možno ešte tí Číňania, s ktorými sa tak teraz intenzívne kamarátite, ale ak sa tak aj stane, tak jedno je isté, bude to sakra drahé a v každom prípade naše investície na Slovensku, tiež tu už to bolo povedané, sú suverénne najnižšie v regióne. No a táto vláda podnikateľom pomáha asi tak, že oni vlastne už nepotrebujú žiadnu konkurenciu, pretože vláda ich, vláda ich dusí a ničí dostatočne, že ich možno zničí aj sama bez toho, aby ich zničili konkurenti. No a spomínaná správa Európskej komisie, dlhá pasáž o tom, aké je na Slovensku podnikateľské prostredie. Už sme hovorili o východných platoch a západných daniach, teda východných nízkych platoch a západných vysokých daniach, hovorili sme o administratívnej záťaži, toto všetko veľmi podrobne Európska komisia vo svojej správe rozoberá a záver je konštatovanie, že na, v dôsledku dlhých a zložitých administratívnych postupov, nepredvídateľného regulačného prostredia a rýchlo sa meniacich právnych predpisov, to je to, jak tuná stále prinášate rôzne pozmeňováky, a nedostatočného investičného plánovania má Slovensko okrem iného najhoršie podmienky na podnikanie v EÚ. Najhoršie podmienky v celej EÚ. Toto je jeden z výsledkov vašej vlády. Aký pokrok ste priniesli mladým ľuďom? Každý z nich nosí na pleciach 17-tisíc eur dlh, ktorý do konca roku 2027, ak teda dovládnete, bude, bude každý občan Slovenska niesť. A ten dlh sa za štyri roky zvýšil viac ako štyritisíc. To znamená len výsledok hospodárenia vlády, ktorá si sľúbila stabilizáciu dlhu, píše tak v programovom vyhlásení vlády, bude dlh na každého občana, a teda nielen, nielen mladých, ale mladí, starí, ženy, muži, batoľatá, dôchodcovia, každý bude v priemere zadlžení o 17-tisíc eur, a to o štyritisíc eur viac za štyri roky, ktoré vládnete. No a okrem toho ste im pridali vyššie zdravotné odvody, nižšie odvody do II. piliera a ukrátili ste tak mladú generáciu o stovky eur mesačne na ich budúcich dôchodkoch. A ja pozývam všetkých, aby si pozreli našu kalkulačku na www.cenazafica.sk, dôchodková kalkulačka, tam si na základe svojho veku a príjmu môžte vyrátať, o koľko vás dokopy všetky opatrenia štyroch Ficových vlád, bolo ich nemálo a boli dramatické, pripravili na budúcom dôchodku. A sú to veľmi nepríjemné čísla. Robili sme anketu v uliciach, mnohí ľudia nám povedali, že radšej to ani nechcú vedieť, lebo potom sa dostanú do depresie. Takže to je tiež jeden z výsledkov Ficových vlád. No a keď hovoríme o mladých, tak to hovoríme len o tých, ktorí tu ešte ostali, tých, ktorí to s touto krajinou a vašimi vládami ešte, ešte nevzdali, ale, bohužiaľ, takýchto ľudí je čoraz menej a ak bude táto politika pokračovať, tak ten exodus bude pokračovať tiež. No a vyháňate mladých ľudí z krajiny a premieňate Slovensko na krajinu, kde mladí nechcú žiť a budovať hodnoty, investovať svoju energiu a nechcú žiť v takejto ruskej gubernii ani v medzinárodnej izolácii, do ktorej nás ťaháte. No a vy ponúkate len dve perspektívy, život v zahraničí alebo život v dlhoch. Aký pokrok ste zabezpečili dôchodcom a sociálne zraniteľným? No tá inflácia a vyššia dépeháčka dramaticky zdraželi v podstate všetko, skoro milión Slovákov dnes žije na pokraji chudoby, len za posledný rok vašej vlády to bolo 38-tisíc ľudí navyše a vaša sociálna politika, akože sociálna, ktorá je v skutočnosti veľmi cynická, len predstiera pomoc, no a okamžite ju kompenzuje vyššími nákladmi na život. Jedine dôchodcom dávate do jedného vrecka 13. dôchodok a potom z druhého vrecka im vyťahujete peniaze tým zdražovaním, zvyšovaním daní a ďalšími opatreniami. Všetkým ostatným občanom len vyberáte. No ale v jednej oblasti pokrok nastal, a to je, a to je samotná vláda. A ten pokrok v papalášizme dosahuje úroveň, ktorú, za ktorú by sa nemuseli hanbiť ani hollywoodske hviezdy. A vyššie platy, mercedesy, tryskáče, už sme o tom hovorili, dvojnásobné platy ale pre členov vlády, nie pre občanov, videli sme aj Formulu 1, špeciál na futbal, jednoducho keď to všetko zrátam, tak ten papalášizmus má aj makroekonomické vplyvy, lebo väčšinou sa hovorí, že však veď platy, veď jasné, síce dvojnásobné, ale pre členov vlády, ale to neni dokopy významná suma pre verejné financie. Ale keď si zrátame všetko, tak už je, sú to desiatky miliónov eur, teda celý papalášizmus má dnes cenovku 70 mil. eur a, bohužiaľ, ešte ďalej narastá a ak si chcete pozrieť všetky zbytočné výdavky, ktoré dosiahla Ficova vláda nielen na papalášizmus, tak tá cenovka dnes je 5,5 mld. eur. A presne toľko stála táto vláda občanov od roku 2023. A ak chcete vedieť podrobnosti, tak si tie čísla rozmenené na jednotlivé položky môžte tiež pozrieť na našej webovej stránke www.cenazafica.sk. No a tá cena za vládnutie je pre Slovensko privysoká. Vládna koalícia páli miliardy, ktoré sme zaplatili na daniach a ktoré si štát požičiava na účet našich detí. A Slovensko si určite zaslúži viac, aj skutočný pokrok a nie vládu papalášov, populistov a ekonomických diletantov. Ak by sme ich nemali, resp. ak to bude takto ďalej pokračovať, tak tie nožnice medzi, medzi príjmami na Slovensku a v okolitých krajinách sa budú ďalej zväčšovať a za pár rokov to bude rozdiel o ďalšiu, o ďalšiu tisícku v čistom na výplatných páskach na mzdách všetkých ľudí. No a akú krajinu odovzdávate, ak to, nedajbože, dotiahnete až do volieb 2027? Krajinu, ktorá nie je pre mladých ľudí, ako to už aj oni pochopili, mnohí z nich, krajinu, ktorá nie je ani pre zahraničných investorov, ktorí by mohli prinášať lepšie pracovné miesta, ale neprinesú. Slovensku zabetónujete osud montážnej dielne teda dovtedy, kým firmy nezačnú odchádzať ešte viac na východ a potom tu ostanú hladové doliny, poznáte príbeh Detroitu. Slovensko po vašom vládnutí bude ešte viac krajinou rozdielnych rodín, keďže vaše vládnutie vyženie ešte viac ľudí do zahraničia. =====